Uitgewers ‘werk saam’ in ondersoek na boekpryse | Netwerk24
Uitgewers ‘werk saam’ in ondersoek na boekpryse
Deur Francois Williams 30 Augustus 2018 16:44
Boekuitgewers in Suid-Afrika is bewus van die Mededingingskommissie se ondersoek na bewerings van prysvasstelling, het Mpuka Radinku, uitvoerende direkteur van die Uitgewersvereniging van Suid-Afrika (Pasa), Donderdag gesê.
Uitgewers sê hulle werk met die Mededingingskommissie saam oor beweerde samespanning oor boekpryse. Foto: Unsplash
Pasa werk reeds saam met die Mededingingskommissie in sy ondersoek, het Radinku in ’n verklaring gesê.
Die kommissie het klagtes ontvang dat boekuitgewers en boekhandelaars al sedert die 1980’s saamspan om pryse van skool- en universiteitshandboeke vas te stel, het die kommissie Woensdag aangekondig.
’n Ondersoek is begin na die prysvasstelling en samespanning, wat ’n oortreding van die Mededingingswet is.
Pasa, wat meer as 91 uitgewers en boekhandelaars soos Macmillan, Juta, Via Afrika, Oxford University Press en talle ander verteenwoordig, sê sy grondwet en gedragskode laat nie die vereniging of sy lede toe om betrokke te wees by enige onmededingende praktyke nie.
Die kommissie voer egter aan daar is bewerings dat al jare saamgespan word om die prys vas te stel van handboeke vir skole, kolleges en universiteite, asook bedryfshandboeke wat te koop is aan die publiek.
Meer oor: Pasa | Handboeke | Mededinging | Samespanning | Boeke | Mededingingskommissie
Uitgewers konkel glo met boeke se pryse
Harry Kalmer bied skryfkursus in Jhb en Pta aan
Nóg ’n nuwe wet kan buitelandse beleggers afskrik